Foto i video: Hrvatska liga protiv raka

JEDINO cjepivo protiv raka je ono protiv HPV-a koji uzrokuje rak grlića maternice, cerviksa, penisa i anusa. Cijepljenje je u Hrvatskoj besplatno za sve učenike 8. razreda, no odaziv na cijepljenje je tek 12 posto. Roditelji odbijaju cijepiti djecu i zaštititi ih od raka jer smatraju da im time daju dozvolu za seks.



Indexu je to potvrdila specijalistica školske medicine dr. Neda Ferenčić Vrban, tajnica Hrvatske lige protiv raka. Njezin posao je, između ostaloga, obilaziti škole i educirati roditelje na sastancima o cjepivu te ih pozvati da cijepe djecu. Taj posao nije nimalo lak.



"Dovoljno je da jedan roditelj na sastanku ustane i počne govoriti protiv cjepiva i odmah svi odustaju od cijepljenja svoje djece iako im ovo cjepivo može spasiti život. U današnje doba kad se možemo cijepiti protiv raka, nama svaki treći dan umre jedna žena od raka uzrokovanog HPV-om, a skoro svaki dan se otkrije novi slučaj jednog od tipova karcinoma uzrokovanog HPV-om.



Roditelji su stava da im cijepljenjem daju dozvolu za seks, da djeci cjepivo ne treba i da su daleko od spolnog aktivnog života. No prema posljednjem istraživanju prof. Štulhofera, pokazalo se da dječaci u Hrvatskoj u spolne odnose stupaju već sa 16 godina, djevojke sa 17 godina", rekla nam je dr. Neda Ferenčić Vrban.





Najviše se cijepe Međimurci i Primorci

Najbolji odaziv na cijepljenje protiv HPV-a je u Međimurskoj i Primorsko-goranskoj županiji gdje su, kaže nam, roditelji očito osvješteniji.



Prijave za cijepljenje krenule su početkom prosinca i traju sve do kraja školske godine, a učenici čiji se roditelji odluče za cijepljenje prijavljuju se kod svog školskog liječnika koji potom nabavlja cjepivo.



U Hrvatskoj su se do prije dvije godine na teret države mogli cijepiti svi do 26. godina, a lani je besplatno cjepivo protiv HPV-a bilo osigurano za učenike 8. razreda te prvih razreda srednje škole.



"Ove godine besplatno je samo za osmaše, a svi ostali koji se žele cijepiti moraju doći u Savjetovalište za reproduktivno zdravlje, Mirogojska 16 u Zagrebu. Jedna doza cjepiva stoji 1150 kuna. Za sve one do 15. godine potrebne su 2 doze, a za starije od 15 tri doze cjepiva", rekla nam je dr. Ferenčić Vrban.



Oni stariji, primjerice studenti, koji bi se, kaže dr. Ferenčić Vrban, htjeli cijepiti, odustaju upravo zbog cijene jer si to ne mogu priuštiti. Zato bi, kaže, svi trebali iskoristiti priliku za besplatno cijepljenje dok su u 8. razredu.





Najuspješnija Velika Britanija koja ima isti sistem cijepljenja kao Hrvatska

Tekst se nastavlja ispod oglasa

Procijepljenost od oko 12 posto u Hrvatskoj je izuzetno niska ako, kaže nam, uzmemo u obzir susjednu Sloveniju gdje se 60 posto djevojaka cijepi protiv HPV-a.



"Čak i izrazito katolička zemlja kao što je Portugal ima visoku procijepljenost od čak 80 posto. Velika Britanija ima najbolje rezultate pa se tako protiv HPV-a cijepi čak 90 posto djece.

U Velikoj Britaniji cijepljenje ide preko škola kao i kod nas. Kod njih dođe sestra u školu i cijepi djecu bez velikih rasprava. Kod nas liječnica školske medicine dođe u školu, održi predavanje za roditelje i potom joj se oni koji žele cijepljenje trebaju javiti da ih cijepi", rekla nam je dr. Ferenčić Vrban.



Dodala je kako je ranijih godina, kad su besplatno cijepljenje omogućili i punoljetnim osobama, odaziv istih bio puno veći nego u slučajevima kao sad, kad roditelji moraju odlučiti za djecu.



Ljudi, kaže, nisu svjesni da se preko 85 posto spolno aktivnih zarazi s HPV-om, a neki od njih obole od niza karcinoma, od grlića maternice, cerviksa, penisa, vanjskog spolovila, anusa.



Uz to, liječenje HPV-a uzrokuje i genitalne bradavice koje narušavaju kvalitetu života, teško se liječe, vraćaju se. Liječenje je naporno i dugotrajno.



"Kad bismo imali cjepivo protiv karcinoma pluća, dojke ili debelog crijeva, pa ljudi bi stajali u redu za cijepljenje. Ovo je jedino cjepivo protiv raka, a svejedno je procijepljenost u Hrvatskoj jako niska. U 10 godina, koliko provodimo cijepljenje protiv HPV-a, nismo imali prijavljenu nijednu ozbiljnu nuspojavu", naglasila je na kraju dr. Neda Ferenčić Vrban.



Hrvatska liga protiv raka snimila je i edukativan video u kojem niz liječnika govori o HPV-u i cjepivu, a možete ga pogledati u nastavku.